钦定古今图书集成/理学汇编/学行典/第196卷 > 陈恩
## 钦定古今图书集成/理学汇编/学行典/第196卷 > 陈恩

按《靖安县志》：“陈恩，字天锡，号石峰，陈伯宣子也。幼淳
笃颖异，不嬉戏。长隆师亲友，刻志励学，补邑庠弟子
员，好学不倦，以事父母为第一义，言动步趋间未尝
忘。弘治辛亥，母舒氏患风疾，昼夜怆惶，采药，遇异人
指树藤煮酒，可疗尔母疾。语毕忽不见。采归煮酒进母，果效。壬子，母患痰咳，医令恩验痰味，恩即啖以告”，
乃知所宜，药又效。己丑，母患热疾几笃，侍奉汤药，衣
不解带，默吁天割股，和粥以进，又效。母卒，哀毁失常，
衰绖不除。正德己巳，父伯宣左肱患毒，几不疗。恩惊
惶，祷以身代，越三月又瘥。明年，父卒，恸哭，昼夜祭祷
以礼。事继母愈孝，无异己母，邻族称无间言。弘治间，
郡县以其父子孝行疏闻，遂旌表父子“孝行”之门。